Muutettu ehdotus neuvoston asetukseksi (Euratom, EHTY, ETY) Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen muuttamisesta tasa-arvoisen palkkauksen osalta /* KOM/96/0077 lopull. */



Virallinen lehti nro C 144 , 16/05/1996 s. 0014



Muutettu ehdotus neuvoston asetukseksi (Euratom, EHTY, EY) Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen muuttamisesta tasa-arvoisen palkkauksen osalta (1) (96/C 144/08) KOM(96) 77 lopull. (Komission esittämä EY:n perustamissopimuksen 189 a artiklan 2 kohdan nojalla 6 päivänä maaliskuuta 1996) EUROOPAN UNIONIN NEUVOSTO, joka ottaa huomioon sopimuksen Euroopan yhteisöjen yhteisen neuvoston ja yhteisen komission perustamisesta, ja erityisesti sen 24 artiklan, ottaa huomioon komission ehdotuksen, joka on tehty henkilöstösääntökomitean annettua lausuntonsa, ottaa huomioon Euroopan parlamentin lausunnon, ottaa huomioon yhteisön tuomioistuimen lausunnon, ottaa huomioon yhteisön tilintarkastustuomioistuimen lausunnon, sekä katsoo, että tasa-arvoisen palkkauksen periaate olisi mainittava yhteisön virkamiehistöä koskevien henkilöstösääntöjen perustavaa laatua olevissa määräyksissä eikä ainoastaan palvelukseen ottamisen yhteydessä, ja toimielimiä olisi pyydettävä määrittelemään yhteisellä sopimuksella myönteisiä toimia, joiden tarkoituksena on edistää kumpaakin sukupuolta olevien virkamiesten tasa-arvoisia mahdollisuuksia henkilöstösääntöihin ja muuhun henkilöstöön sovellettaviin palvelussuhteen ehtoihin kuuluvilla aloilla. ON ANTANUT TÄMÄN ASETUKSEN: 1 artikla Muutetaan Euroopan yhteisön virkamiehiin sovellettavia henkilöstösääntöjä seuraavasti: 1) Lisätään 1 artiklan jälkeen 1 a artikla seuraavasti: "1 a artikla: 1. Virkamiehillä on oikeus henkilöstösääntöjen nojalla tasa-arvoiseen palkkaukseen ilman, että rotu, poliittinen, aatteellinen tai uskonnollinen vakaumus, sukupuoli tai sukupuolinen suuntautuminen otetaan huomioon suoraan tai välillisesti, sanotun kuitenkaan rajoittamatta sellaisten henkilöstösääntöihin sisältyvien asianmukaisten määräysten soveltamista, joissa edellytetään tiettyä siviilisäätyä. 2. Toimielimet määrittelevät yhteisellä sopimuksella ja kuultuaan henkilöstösääntökomiteaa toimenpiteitä ja toimia, joiden tavoitteena on edistää kumpaakin sukupuolta olevien virkamiesten tasa-arvoisia mahdollisuuksia näihin henkilöstösääntöihin kuuluvilla aloilla, sekä toteuttavat aiheellisia toimenpiteitä erityisesti korjatakseen todellisen epätasa-arvon, joka vaikuttaa naisten mahdollisuuksiin näihin henkilöstösääntöihin kuuluvilla aloilla." 2) Korvataan 27 artiklan toinen kohta seuraavasti: "Virkamiehet valitaan ilman rotuun, poliittiseen, aatteelliseen tai uskonnolliseen vakaumukseen, sukupuoleen tai sukupuoliseen suuntautumiseen perustuvaa syrjintää sekä riippumatta heidän siviilisäädystään tai perhetilanteestaan". 2 artikla Muutetaan Euroopan yhteisöjen muuta henkilöstöä koskevia palvelussuhteen ehtoja seuraavasti: 1. Korvataan 10 artiklan ensimmäinen kohta seuraavasti: "Sovelletaan vastaavasti henkilöstösääntöjen 1 a artiklan, 5 artiklan 1, 2 ja 4 kohdan sekä 7 artiklan määräyksiä, jotka koskevat vastaavasti toimien ja ura-alueiden, johdon ura-alueiden ja palkkaluokkien luokittelua, virkamiesten palkkauksen tasa-arvoisuutta sekä virkoihin osoittamista." 2. Korvataan 12 artiklan 1 kohdan toinen alakohta seuraavasti: "Muu väliaikainen henkilöstö valitaan ilman rotuun, poliittiseen, aatteelliseen tai uskonnolliseen vakaumukseen, sukupuoleen tai sukupuoliseen suuntautumiseen perustuvaa syrjintää sekä riippumatta heidän siviilisäädystään tai perhesuhteistaan." 3. Lisätään 53 artiklaan kohta seuraavasti: "Sovelletaan vastaavasti henkilöstösääntöjen 1 a artiklan määräyksiä, jotka koskevat virkamiesten tasa-arvoista palkkausta." 4. Korvataan 83 artikla seuraavasti: "Sovelletaan vastaavasti virkamiesten oikeuksiin ja velvollisuuksiin liittyviä henkilöstösääntöjen 1 a artiklan, 11 artiklan, 12 artiklan ensimmäisen kohdan, 14 artiklan, 16 artiklan ensimmäisen kohdan, 17, 19 ja 22 artiklan, 23 artiklan ensimmäisen ja toisen kohdan sekä 25 artiklan toisen kohdan määräyksiä sekä muutoksenhakukeinoja koskevia henkilöstösääntöjen 90 ja 91 artiklan määräyksiä." 3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o C 104, 15.4.1993, s. 13